Hlina, Alojz, poslanec NR SR (2015-10-01):
Vážená pani predsedajúca, vážené kolegyne, kolegovia, dovoľte mi uviesť tento návrh, ktorý predkladám spolu s pánom Abrhanom a hovorí o tom, s čím sme konfrontovaní. Niekedy sa tu niekto zjaví, že to chce riešiť, ale výsledky sa nedostavujú. Neviem, ktorí sa asi pamätáte, ktorí nie, vo veľkej sláve tu pán Choma s pani Zmajkovičovou povedali, že jak idú riešiť bilbordový smog, a vieme, jak to dopadlo. Dopadlo to tak, že nieže sa nerieši, ale bilbordy pribúdajú a my v priebehu blízkej doby zverejníme aj napríklad v Bratislave, že ktoré aj po prijatí tej novely, koľko bilbordov pribudlo. Hej? Ale bolo by to zaujímavé zistiť. Čiže aj to, čo sa deklaruje, a to je systém práce, hej, že deklarujeme niečo, ale v praxi to, samozrejme, vôbec nefunguje. Dokonca, dokonca ten návrh, ktorý tu predkladali pán Choma a pani Zmajkovičová, ktorý bol prezentovaný ako boj proti bilbordovému smogu, viete, čo urobil? To mi dovoľte uviesť, lebo to je podstatné pre ten náš návrh. Do dovtedy platného znenia zákona platilo, že bilbordy, teda reklamné zariadenia nemôžu byť umiestnené v križovatke, a ak zabraňujú rozhľadovému poľu vodiča. Čiže bolo povedané, že nemôžu byť v križovatke, a ak zabraňujú rozhľadovému poľu. Prísne vzaté, podľa dovtedy platného zákona tam bilbordy nemali čo robiť. Len tá formulácia nebola celkom dobrá, ale keby si dopravné inšpektoráty, keby tí, čo sú za to zodpovední, robili svoju robotu, tak v križovatkách bilbordy nemajú čo robiť. A to, že to, že to malo byť funkčné, nebolo z politických dôvodov alebo z tých silových dôvodov, že si to nikto nedovolil, vyhádzať bilbordy J&T, tak svedectvom toho celého je, že v tom návrhu pani Zmajkovičovej a pána Chomu sa táto formulácia zmenila a v súčasnosti platná formulácia je, že bilbordy, teda reklamné zariadenia nemôžu byť v križovatke, ak zabraňujú rozhľadovému poľu vodiča. Všimnite si, zasa akože maličká zmena, ale významovo veľmi silná. No, zjednodušenie, novelou zákona poslancov SMER-u pani Zmajkovičovej a pána Chomu sme zabetónovali bilbordy na križovatkách. To znamená, ak dovtedy boli položené, by som povedal, v takom štrku, z ktorého sa dali vybrať, keby si niekto robil poriadne robotu, tak touto novelou sme ich zabetónovali. To ste urobili, ale predávali ste to ľuďom ako boj proti bilbordovému smogu. Čo my navrhujeme? My navrhujeme jednoznačný výklad a skutočný boj proti bilbordovému smogu. My hovoríme v našom návrhu, že zákon o pozemných komunikáciách sa má upraviť tak, že reklamné zariadenie nemôže byť umiestnené v tele križovatky a 20 m od hranice križovatky. Je veľmi dôležité to takto definovať, lebo ten nie celkom dobrý, dobré ustanovenie toho zákona pred Zmajkovičovej zmenou umožňovalo tú dvojakosť výkladu, lebo bolo povedané, že nemôže byť v križovatke. My definujeme presne, lebo poznáme telo križovatky. Telo križovatky je definované cez rôzne predpisy, smernice, vieme, čo je telo križovatky, čiže keď do zákona napíšeme, že nemôže byť bilbord v tele križovatky, ergo nemôže byť bilbord v tele križovatky. Viete, ja niekedy žasnem, čo je v tejto krajine možné. Takže hovoríme jasne, nemôže byť v tele križovatky a nemôže byť 20 metrov od hranice križovatky. A znova, hranica križovatky nie je nejaká pocitová hranica, kde ja cítim, že tu už končí. Nie. Znova je to predpis, ktorý je jasne definovaný. Je v predpisoch, je v smerniciach, je vo vyhláškach. Vieme ho uchopiť, vieme ho zamerať. Vie niekto prísť a povedať bez toho, že to je Fero, Jano alebo Mišo, povie, tu je hranica križovatky, lebo je to predpis? A my hovoríme, že od tej hranice 20 metrov ďalej, teda od križovatky, nemôže byť bilbord. Vážení občania, ak máte pocit, že je tento návrh správny, tak prípadne, že keď stretnete nejakého poslanca SMER-u, tak sa ho spýtajte, že prečo ho nepodporil. Lebo v tejto krajine je možné to, čo inde v krajinách nie je možné, že vám, do križovatiek nevidíte daj prednosť, neviete, či tam je stopka, či tam je prikázaný smer, ale vidíte reklamu na pančuchy. Viete, že to je, my sme naozaj, lebo však križovatky sú vďačné, obzvlášť keď máte dopravnú situáciu takú, ako máte u nás, že na tých križovatkách furt stojíte, tak sa vám tam všetci tlačia. Ten bilbordový smog je naozaj besný. Hej? To, že tu niekoho nezaujíma bezpečnosť cestnej premávky, to už tiež vieme. Prosím vás, to už tiež vieme. Minister Kaliňák sem príde a povie, že stromy pri cestách sú proste problémom, lebo pri zrážke dochádza možno k úmrtiu. Stromy na cestách boli veľmi dlho a, chvalabohu, dúfam, že ešte budú. To sa dá riešiť zvodidlami v slušných krajinách. Hej? Ale všimnite si, že minister vnútra nepovedal, a to by som sa možno spýtal, že koľko ľudí zahynulo nárazom do bilbordu. Ja si pamätám, to ináč znova bola taká šťastná zhoda náhod, keď tu raz bol, a pred, dva-tri týždne nato bolo niekde v Košiciach, že sa nejaký mladý človek zabil, že vrazil do bilbordu, ktorý bol v meste. Viete, to by tiež stálo za to. Čiže stromy vadia, lebo keď dáte súhlas, poviete, že kvôli bezpečnostnej situácii vyrúbete stromy popri cestách, vôbec to nie je bezpečnostná situácia. To je kvôli tomu, aby ste nakŕmili niekoho bioplynky. To sa tu bude javiť, že kvôli bezpečnosti. Ale všimnite si, jak je tichúčko, keby sa to malo náhodou týkať nejakého bilbordu. Lebo bilbord je cenná vec. Hej? Proste viete, ja milujem ten boj proti bilbordom, ktorý je, nie je bojom. Ja fakt milujem ten boj. Bojujeme proti bilbordom, a pritom si tam vycapíme svoje ksichty. Pardon za výraz, hej. Proste jak my všetci bojujeme, hej, bojujeme proste, uznávame, že to je hrozné, ale keď teda príde na to, tak tam tú svoju peknú vo Photoshope upravenú tvár vycapíme. Hej? To je úplne fantastické. A preto napríklad oceňujem aj stanovisko KDH. Stanovisko, KDH je vlastne prvá strana, ktorá sa jasne vyslovila, a teraz to dávam do pozornosti aj kolegom, ktorí proste okupujú bilbordy už viac jak Vizir, že, že či náhodou tiež by neurobili skutočný boj s bilbordmi a išli príkladom. Tak ak vieme, že bilbordy v križovatkách proste sú bezpečnostným rizikom, tak nebudem posväcovať ten bilbord mojou tvárou. Som rád, a že naozaj KDH je v tomto prvé, ako strana dala verejný záväzok, a to treba oceniť a treba to povedať, dala záväzok, že ona proste na bilbordoch, ktoré sú umiestnené takto nevhodne, teda v zmysle tohto návrhu, to znamená v križovatke a zacláňajú výhľadu na národný kultúrny park alebo kultúrnu pamiatku, že oni ich používať nebudú. To treba oceniť. A bol by som rád prípadne, kolegovia, ktorí milujete bilbordy, že či by ste sa nezamysleli aj nad týmto. Ja viem, že v tejto krajine, táto krajina je ťažko skúšaná krajina, lebo tu človek, ktorý sa zjaví, keď si nakúpi bilbordy, tak má zrazu 1 %. A ešte keď stretne dvoch analytikov niekde v Holiday Inn, tak má aj 2,5 %. Viete, že to je, to je, tu sú, tu sú funkčné mechanizmy, tu nie, nie, ľudí nezaujíma, že služba, že kto to je, čo to je, ako to hovorí, či to hovorí dlho, alebo si teraz na to spomenul. Má bilbord? A namerala ho jedna agentúra? Namerala. To znamená, ergo je to politik. Vôbec to tak nie je, prosím vás, hej, že vôbec to tak nie je. Ak niekto chce bojovať proti bilbordom a tomu, čo ste z našich miest urobili, tak sa dá aj takým spôsobom. Tak keď sa, prosím vás, bude niekto na mňa škeriť z nejakej križovatky, tak si na mňa spomeňte, že s tými komfortmi, teda čo sa mňa týka, aspoň ja, ja nebudem. My hovoríme, že bilbordy tam nemajú byť v týchto, ako som spomínal, križovatkách, a ešte to dopĺňam na jednu, naozaj, lebo aj to sa stalo v tejto krajine, my to dopĺňame, že bilbordy nemôžu byť umiestnené tam, kde zacláňajú výhľadu na kultúrnu pamiatku alebo zacláňajú výhľadu na národný kultúrny, na národný park. Viete, vy idete po ceste, nevidíte Kriváň. Vidíte reklamu na nejakú vodku. Hej? Podľa mňa tisíce rokov tam ten Kriváň bol, tisíce rokov sa ľudia na ten Kriváň pozerali, prečo by nám malo byť odopreté sa pozerať na Kriváň a musíme sa pozerať na nejaký škaredý, škaredú reklamu? (Reakcia z pléna.) No. Čiže tento návrh hovorí, že ani tam by to nemalo byť. A hovoríme aj o tom, že aj pri pohľade, lebo keď vám bráni vo výhľade na kultúru pamiatku. Všimnite si most SNP. Vážení, choďte po, bratislavské reálie vám poviem, lebo tie sú naozaj pekne uchopiteľné. Keď pôjdete z Petržalky smerom do Bratislavy, tak vám zacláňa vo výhľade na Bratislavský hrad a na Dóm sv. Martina niekoľko krásnych bilbordov, ktoré spĺňajú všetky podmienky, že tam nemajú čo robiť. Sú v križovatke a zacláňajú výhľad. Viete, ja vám poviem. Viete, prečo ja mám obavu, že tento zákon neprejde? Nie ani preto, že ho predkladám ja (povedané so smiechom), ono neprejde aj preto, že keby sa náhodou tuná niekto urval od kolegov zo SMER-u a povedal, že chce zabojovať, a predložil by ho on, tak by ho upratali veľmi rýchlo, veľmi rýchlo by ho upratali aj s týmto návrhom, lebo most SNP okupujú chlapci z J&T. Proste napchali tam tie svoje bilbordy, napchali ich tam do križovatiek, napchali ich tam tak, že zacláňajú výhľadu na Hrad. Každý turista, každý, kto prejde Berg, každý, kto prejde hraničný prechod z viedenského letiska, príde do Bratislavy, tak vo výhľade na Hrad, na Dóm svätého Martina mu bránia tri alebo štyri bilbordy firmy J&T. Proste tak to je. A jeden špeciálny vám poviem, ktorý je mimoriadne zaujímavý, a to už apelujem aj na možné ohrozenie bezpečnosti účastníkov cestnej premávky. My sme jeden bilbord, ktorý je na križovatke na moste SNP, okupovali. Osem hodín sme ho okupovali. Na to, aby sme proste plasticky vyjadrili to, že čo je možné v tejto krajine, že umiestnite bilbord do križovatky. A prosím vás pekne, ja vám poviem, každý druhý autobus, ktorý prechádzal popri tej komunikácii, trúbil, lebo viete, čo urobili dopravní inžinieri tejto krajiny? Dopravní inžinieri tejto krajiny urobili to, že, mne to potom vysvetľovali tí, čo tomu rozumejú, že máte napájací pás, hej, že keď sa chcete napojiť, tak máte napájací pás. U nás sa napájací pás vozidiel z križovatky zmenil na prednostný pruh pre autobusy a ešte vám do toho vrazili bilbord. Hej? Čiže čo sa stane v praxi? Že každý druhý autobus trúbi, lebo ten, ten, kto ide autom, sa napája na komunikáciu, medzitým sa valí autobus z Petržalky, ktorý využíva právo jeho pruhu, a ešte ten šofér, keď, alebo aj jeden, aj druhý šofér pozerá na bilbord, tak je tam kolízia. Ja hovorím, že ten, kto podpísal ten bilbord, by ho mali zavrieť, na päť rokov by ho mali zavrieť, prosím vás, a pritlačiť tým bilbordom, lebo hazarduje so zdravím ľudí. Mne moja dcéra chodí do Petržalky na strednú školu. Mne tam každý deň chodí ráno a večer sa vracia, poobede. Moja dcéra tam chodí. Preto vám hovorím a avizujem, že si mimoriadne dám záležať napríklad na tieto konštrukcie, ktoré sú tam umiestnené. Ja kvôli bezpečnosti mojej dcéry, lebo moja dcéra v tom autobuse, ktorá je takto ohrozená kvôli nezodpovednosti dopravných inžinierov, kvôli nezodpovednosti mestských úradníkov, ktorí to povolili, kvôli chamtivosti majiteľa tej konštrukcie, je ohrozená. Moja dcéra je ohrozená, vážení! Keď vám je to jedno, vám nech je to jedno, ale ja vám hovorím, že tie konštrukcie ešte dostanú zabrať, lebo kvôli tej konštrukcii je moja dcéra ohrozená na zdraví. A to chcem apelovať. Keď vám je to jedno, tak mne to jedno nebude. Hovorím, ten, kto to podpísal, ten, kto to podpísal, ten, kto to dovolil, mali by ho zavrieť. Mali by ho zavrieť. Som sa to pokúsil vysvetliť. Nezáleží vám na tom? Nezáleží. Jasné, že vám nezáleží, na ničom vám nezáleží. Keď sa tam, Dušan Bublavý, tvoja dcéra keby tam bola zrazená, potom by ti záležalo? Potom by si sa ozval a spýtal by si sa slabučkým hláskom: „Nedalo by sa s tým niečo robiť?“ V našom návrhu hovoríme, že bilbordy by nemali byť v križovatke, nemali by byť pri hranici križovatky. Chcete počuť dôvody alebo vám stačí, čo som vám povedal doteraz? A ešte hovoríme aj ďalšiu vec, že by nemali byť umiestnené tak, aby zacláňali výhľadu na národné parky a kultúrne pamiatky. Ja si dovolím tvrdiť, že to je návrh, ktorý tu už dávno mal byť, ktorý tu už dávno mal byť. Ďakujem pekne.